નવી દિલ્હી, તા. 11 : દેશમાં ખાનગી શાળાઓની મનમાની ઉપર લગામ કસવા માટે પહેલી વખત ફી નક્કી કરવા માટેનો કાયદો તૈયાર કરવામાં આવ્યો છે. જેમાં ક્યા કારણોસર ફીમાં વધારો કરવામાં આવશે તેની વિસ્તૃત જાણકારી આપવામાં આવી છે. ફી નિયમન માટેના કાયદાનો મુસદ્દો એચઆરડી મંત્રાલયને મોકલી દેવામાં આવશે. મુસદ્દો તૈયાર કરનારી ચાઈલ્ડ રાઈટ્સ બોડીએ ફી નિયમનના કાયદાને ઓક્ટોબર સુધીમાં લાગુ કરી દેવાની ભલામણ કરી છે. આ મુસદ્દામાં ફી નક્કી કરવાના ધોરણોનો ભંગ કરવામાં આવશે તો શાળાની આવકના 1 ટકા દંડથી લઈને રજિસ્ટ્રેશન રદ કરવા સુધીની જોગવાઈ હશે. દેશમાં પહેલી વખત ગુજરાતમાં ફીના નિયમન માટે કાયદો બનાવવામાં આવ્યો હતો. જેનો સુપ્રીમમાં કેસ પણ ચાલી રહ્યો છે. ત્યારે હવે કેન્દ્ર સરકારે આ મામલે કાયદો લઈ આવવાની તૈયારી શરૂ કરી છે.